རྒྱ་བོད་འབྲེལ་བའི་སྐོར།ཕྱི་ལོ་༡༩༧༤ལོ་ཙམ་ནས་སླད་རྒྱ་གཞུང་དང་གྲོས་མོལ་བྱེད་རྒྱུའི་སྐབས་ཤིག་ཡོང་ངེས་པས།དེ་དུས་རང་རེའི་ངོས་ནས་བོད་རིགས་ཡོངས་རྫོགས་གཅིག་གྱུར་གྱི་རང་སྐྱོང་རྩ་ཁྲིམས་ནང་གསལ་བཞིན་མིང་དོན་མཚུངས་པ་ཞིག་ཡོང་ཐབས་བྱེད་རྒྱུ་ནང་དོན་འོག་གྲབས་བྱས་ཡོད་པ་ལྟར།ཕྱི་ལོ་༡༩༧༩ལོར་སྐབས་དེའི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཆེས་མཐོའི་དབུ་ཁྲིད་དེང་ཞའོ་ཕིང་གིས་རང་བཙན་མ་རྩོད་ན་གནད་དོན་གཞན་ཡོངས་རྫོགས་གྲོས་མོལ་གྱི་ལམ་ནས་ཐག་གཅོད་ཆོག་རྒྱུའི་གྲོས་འཆར་བཏོན་པ་རང་རེའི་རེ་འདོད་དང་མཐུན་པས་གཉིས་སྨན་དབུ་མའི་ལམ་གྱི་སྲིད་ཇུས་གཏན་འབེབས་བྱས་ཤིང་།དེ་ནས་ད་བར་ལོ་༢༨སོང་རིང་ཐོག་མཐའ་བར་གསུམ་དུ་འགྱུར་བ་ཕྲ་མོ་ཙམ་མེད་པར་ལྷག་བསམ་རྣམ་དག་གིས་ལག་བསྟར་བྱས་པ་ཡིན།སྲིད་ཇུས་འདི་ནི་བོད་རྒྱ་མི་རིགས་གཉིས་ཀའི་འཕྲལ་ཕུགས་ཀྱི་ཁེ་ཕན་དང་།ཨེ་ཤི་ཡའི་ནང་ཞི་བདེ་མཉམ་གནས།ཁོར་ཡུག་སྲུང་སྐྱོབ་སོགས་གཞི་རྒྱ་ཆེ་བའི་ཕུགས་དམིགས་བཟང་པོ་རྣམས་གཞི་རྩར་བཞག་སྟེ་དཔྱད་ཞིབ་དང་།གོ་བསྡུར་མཐིལ་ཕྱིན་བྱས་ནས་གཏན་འབེབས་བྱས་པ་ཞིག་ཡིན་པ་དང་།སྲིད་ཇུས་འདི་ལ་གཞིས་བྱེས་བོད་མི་བསམ་ཡོད་མང་པོ་དང་།རྒྱལ་ཁབ་དུ་མའི་གཞུང་གིས་ཀྱང་མོས་མཐུན་རྒྱབ་སྐྱོར་བྱེད་ཀྱི་ཡོད།